钦定古今图书集成/历象汇编/庶征典/第076卷 > 《黄子发相雨经》 > 《候雨法》
## 钦定古今图书集成/历象汇编/庶征典/第076卷 > 《黄子发相雨经》 > 《候雨法》

常以戊申日，候日欲入时，日上有冠云，不问大小，视
四方，黑者大雨，青者小雨。

候日始出，日正中有云覆日，而四方有云，黑者大雨，
青者小雨。

“四方有云如羊猪”，雨立至。

四方北斗中有云，“后五日大雨。”

四方斗中无云，唯河中有云，三枚相连，状如浴猪，三
日大雨。

以丙丁辰之日，四方无云，唯汉中有者，六十日风雨
如常。

以六甲之日平旦清明，东向望日始出时，如日上有
片云，大小贯日中，青者，甲乙日雨；赤者，丙丁日雨；白
者，庚辛日雨；黑者，壬癸日雨；黄者，戊己日雨。

六甲日，四方云皆合者，即雨。

以天方雨时，视云，有五色，黑赤并见者，即雹；黄白杂
者，风多雨少；青黑杂者，雨随之，必滂沛流潦。

四方有跃鱼云游疾者即日雨，游迟者雨少难至。